**Lacrimile Icoanei**

*Maria Filipoiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LACRIMILE ICOANEI

Pe al creștinătății plai

Se scurge mir din icoană,

Când Sfântul lăcrimează-n Rai,

De a sufletului rană.

Lacrima-n mir se transformă

Pentru candela credinței,

Să lumineze prin dogmă

Cu spiritul neființei.

La poarta Raiului ceresc,

Suflet așteaptă chemare,

Să ducă spirit creștinesc

Pe-a veșniciei Cărare.

În suflet las rugăciune,

La altar ceresc s-o ducă

Spre a icoanei minune,

Când lăcrimează în rugă.

Pe lacrima din icoană

Curge al credinței mister,

Din suflet fără prihană

Să se reverse Adevăr.

Omul pe Calea Domnului

Pune lacrimi în speranță

Și dăruie sufletului

Lumină spre altă Viață.

La împărătească poartă,

A eternității cerești,

Duc rugă înlăcrimată

Din soarta vieții pământești.

Cu toiag de timp va bate

La poarta Dumnezeirii,

Sufletul, de-a fi iertate

Patimile omenirii.

\* „Eu sunt Calea, Adevărul și Viața!” - Ev. Ioan: 14-6

Maria Filipoiu / poet, eseist, jurnalist

București, România